Verkragtingsaak by Nelson Mandela-universiteit uitgestelDie ingang na die Tweede Laan-kampus. Foto: NMU ŉ 29-jarige man wat daarvan beskuldig word dat hy twee studente aan die Nelson Mandela-universiteit verkrag het, het Dinsdag vlugtig in die landdroshof in Port Elizabeth verskyn. Die man, wie se naam weerhou word totdat hy formeel gepleit het, staan tereg op twee aanklagte van verkragting, roof en huisbraak ná ŉ gewelddadige aanval op twee studente in Oktober. Dit het vroeër aan die lig gekom dat die man vantevore skuldig bevind is op ŉ aanklag van roof met verswarende omstandighede. Hy het intussen sy aansoek om borgtog laat vaar en bly in aanhouding. ŉ 25-jarige student en haar vriendin is in ŉ rekenaarsentrum by die kampus in Tweede Laan aangeval. Die man het die twee studente glo verkrag, hulle selfone gesteel en een van hulle met ŉ mes gesteek. Die vroue is daarna gedwing om ŉ rekenaar en rekenaarskerm te dra totdat hulle uit die gebou is. Die aanvaller het die vroue gedwing om sy buit aan hom te oorhandig voor hy oor die hek gespring en gevlug het, het die polisie in daardie stadium gesê. Die man is in hegtenis geneem toe hy na bewering die toerusting in Govan Mbeki wou verkoop. Die saak is tot 13 Desember uitgestel vir ŉ mediese ondersoek. Lees alle vorige berigte oor die Nelson Mandela-universiteit op Maroela Media.